**Univerzitná knižnica Technickej univerzity v Košiciach** je akademickou knižnicou a informačným pracoviskom s celoškolskou pôsobnosťou pôsobiacim pri Technickej univerzite v Košiciach. Okrem poskytovania bežných knižničných služieb sa venuje najmä organizácii vzdelávacích podujatí, predovšetkým z knižnično-informačnej oblasti. Súčasným riaditeľom je Ondrej Látka.

Budova
------

Od roku 2010 knižnica sídli v nových priestoroch v univerzitnom areáli. Projekt pod názvom *Centrum knižničných a vedecko-technických informácií TU v Košiciach* vytvorili Juraj Koban, Karol Gregor a Štefan Pacák so začiatkom výstavby v máji 2005.

Koncepcia novej budovy v sebe nesie snahu spojiť ľudí, knihy, nové digitálne médiá i spoločenský život študentov, pričom zachytáva súčasný fenomén transformácie knižníc na komunitné inšitúcie. *„Kino, panoptikum, divadlo, galéria, hotel, koncertná sála, športová hala, nákupné centrum, kaviareň, škola, kongresové centrum, námestie, chrám, knižnica, nočný podnik – to všetko je dnes knižnica."* hovorí architekt Koban. Objekt s celkovou plochou 6676 m2 je rozdelený na dve krídla – severné knižné, ktoré pôsobí racionálnejšie a južné, určené novým médiám, s otvorenejším, vesmírnym výrazom. Internetovú a klasickú študovňu na troch podlažiach so sústavou medziposchodí a schodísk tak oddeľuje stredné átrium. Knižnici s výstavnou plochou i kaviarenským priestorom ale dominuje relaxačná zóna umiestnená na stupňovitom auditóriu, ktoré upúta pozornosť už pri pohľade z ulice. Používateľ tak nie je obmedzený použitím stola, ale môže sa venovať štúdiu i oddychu z pohodlia schodovitej tribúny. 

Charakter novej budovy silne podkresľuje zameranie univerzity na technické smery, čo je znázornené predovšetkým viditeľnými konštrukčnými prvkami i všadeprítomným železobetónom. Priznaný industriálny tón bez pretvárok vytvára vo veľkom, vzdušnom a presvetlenom priestore dojem rozmanitého sveta plného kníh, ľudí a vedomostného bohatstva. Projekt bol v roku 2011 nominovaný na Cenu Európskej únie pre súčasnú architektúru v kategórii kultúra.

Služby
------

Knižnica poskytuje svojim používateľom bežné knižničné služby ako výpožičky, prezeranie online katalógov, konzultácie alebo MVS. Okrem študovní a relaxačnej zóny sú medzi študentmi obľúbené aj reprografické a tlačiarenské služby. Ako akademická knižnica Technickej univerzity tiež zastrešuje publikačnú činnosť svojich vedeckých pracovníkov. Fond knižnice je orientovaný na technické zameranie jednotlivých fakúlt a študijných programov. 

Poslaním knižnice je *"vytvárať priaznivé podmienky a prostredie pre svojich používateľov, aktívne podporovať vzdelávanie, štúdium a vedecký výskum na TUKE a byť tvorivým partnerom v týchto procesoch."*

Referencie
----------

1. 1 2  S.R.O. JAGA GROUP,. *Divadlo, nákupné centrum, kaviareň – aj to je dnes knižnica* [online]. www.asb.sk, [cit. 2018-04-18]. Dostupné online.
2. 1 2   *EUMiesAward* [online]. miesarch.com, [cit. 2018-04-18]. Dostupné online.
3. ↑   *Štatút univerzitnej knižnice TUKE* [online]. [Cit. 2018-04-18]. Dostupné online. Archivované 2018-04-20 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Univerzitná knižnica Technickej univerzity v Košiciach**

Externé odkazy
--------------

* Knižnica technickej univerzity v Košiciach
* Východniarska architektúra má svojich favoritov
* Áramló terek és könyvek világa (Svet tečúcich štvorcov a kníh)
* Library information centre (Knižnično-informačné centrum)

Súradnice: 48°43′54″S 21°14′37″V﻿ / ﻿48,73155763496207°S 21,243583236945895°V﻿ / 48.73155763496207; 21.243583236945895


|  |  |
| --- | --- |
| Portal | Košický portál |

| * z
* d
* u
Technická univerzita v Košiciach |
| --- |
| Fakulty | 
* Fakulta baníctva, ekológie, riadenia a geotechnológií
* Fakulta materiálov, metalurgie a recyklácie
* Strojnícka fakulta
* Fakulta elektrotechniky a informatiky
* Stavebná fakulta
* Ekonomická fakulta
* Fakulta výrobných technológií
* Fakulta umení
* Letecká fakulta

 |
| Ľudia | 
* Rektor: Stanislav Kmeť
* Kategória Absolventi
* Kategória Dekani
* Kategória Rektori
* Kategória Vyučujúci

 |
| Ostatné | 
* Akademik TU Košice (vodné pólo)
* FaBK ATU Košice
* Collegium Technicum
* Univerzitná knižnica

 |